钦定古今图书集成/明伦汇编/氏族典/第210卷 > 《廖用贤尚友录》 > 陶谷
## 钦定古今图书集成/明伦汇编/氏族典/第210卷 > 《廖用贤尚友录》 > 陶谷

按《宋史陶谷传》，“谷字秀实，邠州新平人。本姓唐，避晋
祖讳改焉。历北齐、隋、唐为名族。祖彦谦，父涣。谷十馀
岁能属文，起家校书郎、单州军事判官。尝以书干宰
相李崧，崧甚重其文。时和凝亦为相，同奏为著作佐
郎、集贤校理，改监察御史，分司西京，迁虞部员外郎、
知制诰。天福九年，加仓部郎中。谷性急率，尝与兖帅”
安审信集会，杯酒相失，为审信所奏。时方姑息武臣，
谷坐责授太常少卿。开运三年，赐金紫。契丹主北归，
胁谷令从行，谷逃匿僧舍中，衣布褐，阳为行者状。谷
颇工历数，谓同辈曰：“西南五星连珠，汉地当有王者
出。”及耶律德光死，遂归汉，为给事中。仕周，为右散骑
常侍。世宗即位，迁户部侍郎。从征太原，以谷为翰林
学士。显德三年，迁兵部侍郎，加承旨。六年，加吏部侍
郎。宋初，转礼部尚书。谷在翰林，与窦仪不协。仪有公
望，虑其轧己，尝附宰相赵普与赵逢、高锡辈共排仪，
仪终不至相位。乾德二年，判吏部铨，兼知贡举。再为
南郊礼仪使，法物制度，多谷所定。乾德中，命库部员
外郎王贻孙、《周易》博士奚屿同考试品官子弟，谷属
其子鄑于屿，鄑书不通，以合格闻。俄为人所发，下御
史府案问，屿责授乾州司户，贻孙责授左赞善大夫，
夺谷奉两月。谷后累加刑部、户部二尚书。开宝三年，
卒，年六十八，赠右仆射。谷强记嗜学，博通经史，为人
隽辨宏博，然奔竞务进闻，达官有闻望者，则巧诋以
排之。初，太祖将受禅，未有禅文，谷在旁，出诸怀中而
进之曰：“已成矣。”太祖甚薄之。子邴至起居舍人。天禧
四年，录谷孙寔试秘书省校书郎。